**Sonetul amiezii**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumina a crescut, parcă dospită,

Palpabilă prin falduri de brocard,

Şi din zenit, pe zarea fără gard

Apasă greu cu forma-i împlinită.

Amiaza de lumină fără fard

E ca o umplere nestăvilită;

O simt şi-n jur şi-n mine cum palpită,

Şi sâmburii luminii-n mine ard.

Sunt plin de cald, de viu, de transparenţă

Şi parcă-n mine înfloresc livezi,

Dar nu-i deajuns, şi vin cu reverenţă

La Tine, Doamne, să mă recreezi:

O, umple-mă de sfânta Ta prezenţă,

Ca de lumina albelor amiezi!

Simion Felix Marțian